Enkulaakulana eyannamaddala y'enkwajja y'okutuukiriza ebiruubirirwa by'abantu wamu n'okukuuma ebintu eby'obutonde okusobola okututumuka mu byenfuna wamu n'embeera z'abantu. Ekimiimo "enkulaakulana" kyaggyibwa mu "Brundtlant report" eya lukumi mu lwenda kinaana mu musanvu ekwata ku kukuuma ebibira. Endowooza eno bwe yakulaakulanyizibwa n'eryoka ekyusa obwanga olwo essira ne liteekebwa ku nkulaakulana mu byenfuna ne mu bantu n’engeri z'okukuuma obwebulungulule olw'emigigi egijja. Enkulaakulana ey’ensibo kiyinza okunnyonnyolwa ng’ekikolwa ky'okukuuma ebintu eby'omuwendo eby'obutonde oba ebikolebwa abantu nga tusikiza ebintu by'obutonde ebiba bikozeseddwa n’ebyo bye byenkanya omuwendo oba okusingawo awatali kwonoona butonde. Enkulaakulana eyannamaddala yasibukira ku mugendo gwa kaweefube w’enkwata n’endabirira y’ebibira eyakulaakulanyizibwa ku ssemazinga wa Bulaaya mu kyasa kyomusanvu n'ekyomunaana nga basinziira ku ngeri okusala embaawo gye kwali kusaanyaawo obutonde. John Evelyn yakinogaanya nti, okusimba emiti kitwalibwe ng’ekintu eky'obuwaze mu nsi yonna okusobola okukendeeza ku ngeri obutonde bw'ensi gye bwali busaanyizibwawo. Oluvannyuma lwa Rachel Carson okufulumya ekiwandiiko mu lukumi mu lwenda nkaaga mu ebiri yayogera nnyo ku nkwatagana wakati w'enkulaakulana mu byenfuna n'engeri obutonde gye bwali busaanyizibwawo. Ebbanga bwe lyagenda liyitawo, ekitongole ky’Amawanga amagatte mu nsi yonna ekikola ku nsonga z’obwebungulule n’enkulaakulana, kyateekawo engeri ttaano ez'okukuuma obutonde era omuntu ataazitambulirangako yali wa kuvunaanibwa. Mu lukumi mu lwenda kyenda mu ebiri, ekitongole kye kimu kyafulumya ekiwandiiko ekyali kinnyonnyola engeri z'okukuumamu ebintu by'obutonde n'emirembe mu nsi yonna mu kyasa ky'abiri mu ekimu. Mu nteekateeka yaabwe wansi w'akawaayiro ak'abiri mu akamu wansi w'omutwe, "Enkulaakulana eyannamaddala," bannyonnyola nti enkulaakulana eno yalimu okukyusa okuva ku nkola enkadde mu byenfuna okudda ku nkola empya nga kizingiramu okukozesa ebintu ebiri mu bwebulungulule okutuukiriza ebyetaago by'abantu okusobola okufuna ku nkulaakulana eno. Bwe batyo waaliwo okukkaanya okulaba engeri obutonde gye buyinza okukozesebwamu obulungi okutuuka ku nkulaakulana eno. Ebbanga bwe lizze liyitawo, waliwo kaweefube agenze akolebwa okulaba nga buli kintu ekikolebwa mu nsi kikolebwa mu ngeri etayonoona butonde ate ng’ereetawo enkulaakulana.